หวั่นพันธมิตรสิงคโปร์ขาย LH ยกกลุ่ม หลังพบบิ๊กล็อตหมื่นล้าน
หวั่นพันธมิตรสิงคโปร์ขาย LH ยกกลุ่ม หลังพบบิ๊กล็อต LH 3.94 พันลบ. และ LH-F 6.72 พันลบ.
5 ก.พ. 2561

สืบเนื่องจากกรณีที่ บริษัทแลนด์แอนด์เฮ้าส์ จำกัด (มหาชน) หรือ LH มีรายการสรุปซื้อขายกระดานรายใหญ่ (Big Lot) จำนวน 68 รายการ ปริมาณ 361.36 ล้านหุ้น มูลค่าซื้อขาย 3.94 พันล้านบาท ในราคาเฉลี่ยหุ้นละ 10.90 บาท รวมทั้งยังมีรายการ (Big Lot) LH-F จำนวน 7 รายการ ปริมาณ 616.46 ล้านหุ้น มูลค่าซื้อขาย 6.72 พันล้านบาท ในราคาเฉลี่ยหุ้นละ 10.90 บาท
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า  เมื่อวันที่ 27 พ.ย.2560 GIC PRIVATE LIMITED (GIC) กองทุนในประเทศสิงคโปร์ ซึ่งเป็นผู้ถือหุ้นใหญ่ของ LH และบริษัท ควอลิตี้เฮ้าส์ จำกัด (มหาชน) หรือ QH ซึ่งเป็นบริษัทย่อยของ LH ได้ทำการจำหน่ายหุ้น QH ทั้งหมดที่ถืออยู่ผ่านกระดานซื้อขายรายใหญ่ (Big lot) จำนวน 1,154,421,450 หุ้น หรือ 10.77% ของทุนชำระแล้ว คิดเป็นมูลค่าซื้อขาย 3,555 ล้านบาท ในราคาเฉลี่ย 3.08 บาท
โดยประเด็นดังกล่าวจึงมีความเป็นไปได้ว่า ผู้ทำการจำหน่าย Big Lot หุ้น LH ในวันนี้ (5 ก.พ.61) อาจเป็นการทำรายการของ GIC อีกเช่นเดียวกัน
อนึ่ง ปัจจุบัน GIC มีสถานะเป็นผู้ถือหุ้นอันดับที่ 3 ของ LH ถือหุ้นอยู่ทั้งหมด 1.93 พันล้านหุ้น หรือคิดเป็น 16.17% ของทุนชำระแล้ว
(ที่มา ตลท. ภาพรวมข้อมูลผู้ถือหุ้น ณ วันที่ 28/08/2560)